Tiener beskryf ‘ontvoering’ in Facebook-inskrywingSiphelele Kila. (Foto: Verskaf deur SAPD) ŉ Saak van ontvoering word deur Oos-Kaapse polisie ondersoek nadat ŉ 15-jarige meisie van Joza, buite Makhanda, na bewering op pad na ŉ winkel ontvoer is. Die vreemde omstandighede rakende Siphelele Kila (15) se verdwyning word tans ondersoek. Kapt. Mali Govender, woordvoerder van die polisie, het verduidelik Kila se tannie het aan die polisie gesê die meisie se ouma het haar Sondag na ŉ plaaslike winkel gestuur. ŉ Ruk daarna het Kila glo op Facebook ŉ inskrywing geplaas waarin sy beweer dat sy ontvoer is. “Sy het op Facebook geskryf sy was op pad na die winkel, toe ŉ silwer Avanza sonder nommerplate langs haar stilgehou het. Die bestuurder, ŉ vrou, en twee mans met ŉ Zoeloe-aksent het gevra vir aanwysings na Uitbreiding 7. Sy het die pad vir hulle verduidelik,” sê Govender. “Die bestuurder het haar na bewering gevra om saam te ry om hulle die pad te wys en sy het in die voertuig geklim. Hulle het daarna na Ntisika High School gery en toe sy hulle vra waarheen hulle op pad is, het hulle haar aangesê om stil te bly. Die bestuurder het by ŉ onbekende plek stilgehou en vir Kila in die kattebak van die motor ingedwing, waar sy ŉ ander meisie gesien het.” Die saak is daarna by die Joza-polisiestasie aangemeld. Dit is onduidelik wanneer Kila tydens die beweerde gebeure kans gekry het om ŉ inskrywing op sosiale media te plaas. Govender het gesê ŉ saak van ontvoering en ŉ vermistepersoon-saak is aanhangig gemaak. Kila het ŉ wit top, swart spanbroek en pienk sandale aangehad ten tyde van haar verdwyning. Enigiemand met meer inligting word versoek om kapt. Anton Annandale by 082 301 9703 te bel. Die voorval het plaasgevind in ŉ tydperk dat misdaad teen vroue en meisies opnuut in die kollig is. Talle Suid-Afrikaanse vroue het hulle die afgelope paar weke tot sosiale media gewend met die hutsmerk #AmINext in ŉ verenigde oproep dat geweld teen vroue beëindig word.